Það getur reynst erfiðara en ætla mætti að halda þræði í svona bloggi með minnst þrjú innlegg á viku . En það eru líka fleiri þræðir sem koma við sögu þegar kemur að flugum og fluguhnýtingum . Í upphafi notuðust menn við hnýtingarþráð úr silki og valið var ekki erfitt , fáir litir og sverleiki þeirra í algjöru lágmarki . Nú á dögum er úrval hnýtingarþráða orðið slíkt að hægt er að fara algjörlega út yfir öll velsæmismörk í vali , eða hvað ? Eins og eflaust fleiri hnýtarar þá hef ég reynt að halda tegundum í lágmarki , prófað nokkrar en reynt að einskorða mig við þær sem ég hef strax fundið mig í að nota . Tvær gerðir standa upp úr hjá mér ; UNI og Danville . Stærsti munurinn á þessum tveimur merkjum er að UNI þráðurinn , þessi venjulegi er úr polyester á meðan að Danville er úr nylon . Og hvaða máli skipti það svo sem , kann einhver að spyrja . Mín reynsla er að Danville þráðurinn á það frekar til að særa fjaðrir við hnýtingu , þ.e. skera á meðan UNI er aðeins mýkri en á það frekar til að hnökra og rakna upp nema maður gæti þess vel að túpan í keflishaldaranum sé hrein og vel við haldið . Hér er ég aðeins að bera saman spunninn þráð frá þessum framleiðendum , ekki flatan þráð eins og raunar flestar gerðir Danville er . Þegar kemur að flötum þræði sem á , almennt talið , að leggjast betur en spunninn og bíður upp á það að kljúfa hann fyrir döbbið , þá hef ég bara ekki komist upp á lagið með hann , ekki frekar en GSP ( gel spun polyethylene ) þráð eða vaxborinn . Já , æfingin skapar meistarann , ég veit . En hvað er ég með margar tegundir á borðinu hjá mér ? Jú , eins fáar og ég kemst af með og þar spilar ekki inní nein nýska . Á borðinu hjá mér er ég með brúnan ( camel ) , ryðrauðan ( rust brown ) , svartan , tan , ólífugrænan ( olive dun ) og rauðan . Ég passa uppá að eiga þessa liti í 8 / 0 en tek það síður nærri mér ef 6 / 0 klárast . Já , ég vil helst að mælieiningin sé X / 0 ( naught scale ) í stað denier , sem er auðvitað bara sérviska hjá mér sem kemur ekki að sök því ég held mig mikið til við ofangreindar tegundir . Því er nefnilega þannig farið að X / 0 merking á milli framleiðenda er nokkuð mismunandi og því getur 8 / 0 þráður frá UNI verið af allt öðrum sverleika heldur en þráður frá Gudebrod eða Wisp frá Gordon Griffith‘s . Þessu til viðbótar luma ég síðan auðvitað á nokkrum gerðum floss og einu og einu kefli af gerfisilki sem ágætt getur verið að grípa í þegar mig vantar áberandi lit eða blæbrigði í fluguna .